DECIZIA COMISIEI
din 30 aprilie 2008
de stabilire a contribuției financiare comunitare la cheltuielile efectuate în contextul măsurilor de urgență luate pentru combaterea gripei aviare în Țările de Jos în 2003
[notificată cu numărul C(2008) 1668]
(Numai textul în limba olandeză este autentic)
(2008/360/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind unele cheltuieli în domeniul veterinar (1), în special articolele 3 alineatul (3) și 3a alineatul (1),
întrucât:
(1)
Au fost depistate focare de gripă aviară în Țările de Jos în 2003. Apariția acestei boli a reprezentat un risc serios pentru efectivele de animale din Comunitate.
(2)
Pentru a preveni răspândirea bolii și pentru a contribui la eradicarea acesteia în cel mai scurt timp posibil, Comunitatea ar trebui să contribuie financiar la cheltuielile eligibile suportate de statele membre în cadrul măsurilor de urgență luate pentru a combate boala, astfel cum se prevede prin Decizia 90/424/CEE.
(3)
Decizia 2003/678/CE a Comisiei din 24 septembrie 2003 cu privire la o contribuție financiară comunitară la costurile eligibile pentru eradicarea gripei aviare în Țările de Jos în 2003 (2), a acordat din partea Comunității pentru Țările de Jos o contribuție financiară la cheltuielile pentru măsurile de urgență luate pentru combaterea gripei aviare în 2003.
(4)
Decizia respectivă prevedea acordarea unei prime tranșe de 40 000 000 EUR.
(5)
În temeiul respectivei decizii, restul sumei reprezentând contribuția financiară comunitară trebuie să fie plătit pe baza cererilor depuse de Țările de Jos la 14 martie 2004, 26 iulie 2005 și 2 noiembrie 2006.
(6)
Având în vedere cele de mai sus, ar trebui, în prezent, să fie stabilită valoarea totală a contribuției financiare comunitare la cheltuielile eligibile suportate, asociate cu eradicarea gripei aviare în Țările de Jos în 2003.
(7)
Rezultatele inspecțiilor efectuate de către Comisie, în conformitate cu normele comunitare în domeniul veterinar și condițiile de acordare a contribuțiilor financiare comunitare, arată că valoarea totală a cheltuielilor prezentate nu poate fi recunoscută ca fiind eligibilă.
(8)
Observațiile Comisiei, metoda de calcul a cheltuielilor eligibile și concluziile finale au fost comunicate Țărilor de Jos, prin scrisori la 12 iulie 2007, 26 octombrie 2007 și 5 decembrie 2007.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară totală a Comunității la cheltuielile asociate cu eradicarea gripei aviare în Țările de Jos în 2003 în conformitate cu Decizia 2003/678/CE este stabilită la 65 516 152,41 EUR.
Articolul 2
Prezenta decizie se adresează Regatului Țărilor de Jos.
Adoptată la Bruxelles, 30 aprilie 2008.